Freedom House: Sloboda medija u svijetu slabi već osmu godinu zaredom
Prema Freedom Houseu, u Hrvatskoj je sloboda medija zaštićena i ustavom i u praksi, ali je ipak kategorizirana kao djelomično slobodna
Na popisu od 29 zemalja istočne i središnje Europe i bivšeg Sovjetskog Saveza, Hrvatska zauzima12 mjesto, odmah iza Crne Gore i Srbije, a ispred Rumunjske, Makedonije i Bosne i Hercegovine Najnovija godišnja studija washingtonskog Freedom Housea ocjenjuje da sloboda medija u svijetu slabi već osmu godinu za redom. U danas objavljenom izvješću kaže se da su najproblematičnije regije Srednji istok, subsaharska Afrika i Južna Amerika. U poglavlju za središnju i istočnu Europu, te zemlje bivšeg Sovjetskog Saveza, sloboda medija u tom području bila je u blagom padu tijekom 2009.godine. Ocjenjujući slobodu medija u toj regiji godišnji izvještaj Freedom Housea ukazuje na "...minimalno slabljenje u Latviji i Litvi, te još neznatnije negativne promjene u Estoniji, Madžarskoj i Hrvatskoj." Na popisu od 29 zemalja te regije, Hrvatska je stavljena na 12 mjesto, odmah iza Crne Gore i Srbije, a ispred Rumunjske, Makedonije i Bosne i Hercegovine. Sloboda medija ocjenjivana je u 196 zemalja i to s tri ocjene: „slobodne“, „djelomično slobodne“ i „ne-slobodne“. Hrvatski su mediji svrstani među „djelomično slobodne “ i postavljeni na 85. mjesto. Prema Freedom Houseu, u Hrvatskoj je „sloboda medija zaštićena i ustavom i u praksi.“ Međutim, kako se dodaje, „...postoji povremeni utjecaj vlasti na medije, a ima i izvješća o porastu pritiska od strane poslovnih krugova.“ Vlasti povremeno zlostavljaju novinare – tvrdi se u izvješću – a navode se i slučajevi fizičkih prijetnji i zlostavljanja novinara. Freedom House ukazuje na izvještaje o autocenzuri među novinarima, obrazlažući ih željom takvih novinara da zaštite ekonomske interese glavnih oglašivača i vlasnika novinskih kuća. Evo i popisa deset zemalja u kojima je situacija najkritičnija – Bjelorusija, Burma, Kuba, Ekvatorijalna Gvineja, Eritreja, Iran, Libija, Sjeverna Koreja, Turkmenistan i Uzbekistan.